text: Mand med skimaske sigtet af politiet
  31 august 2018 kl. 10.45
  En 49-årig mand gik i sidste uge rundt i Haderslev med skimaske, bar overkrop og en pind, oplyser politiet.
  Det kan koste en 49-årig mand en bøde, at han i sidste uge gik rundt i Haderslev i bar overkrop og med skimaske på.
  Manden er nemlig blevet sigtet for at have overtrådt det maskeringsforbud, der trådte i kraft 1. august.
  Det oplyser Sydjyllands Politi på Twitter, foranlediget af at et medie har skrevet, at en person skulle være sigtet for at gå med niqab.
  - Det drejer sig ikke om en med niqab, men om en 49-årig mand som sidste uge gik i Haderslev by med skimaske, bar overkrop og en pind, skriver politiet.
  - Han fortalte patruljen, at han trænede balance.
  